Libor Klimek

Doc. JUDr. PhDr. mult. Libor Klimek, PhD., Dr. h. c. (* 1985) je slovenský právnik so zameraním na trestné právo, a to ako advokát, autor kníh a článkov a recenzent. Ovláda 5 jazykov.

Pôsobenie 
V súčasnosti pôsobí ako samostatný advokát so sídlom v Starom Meste Bratislavy. Špecializuje sa iba na trestné právo. Právne služby poskytoval klientom už z 5 krajín.

Popri advokátskej praxi pôsobí na univerzitách, kde vyučuje trestné právo a európske trestné právo. Vyučuje ho na Právnickej fakulte Univerzity Mateja Bela a na Právnickej fakulte Trnavskej univerzity. V Nemecku je profesorom európskeho trestného práva na Právnickej fakulte Lipskej univerzity. Je externým členom komisií pre získavanie doktorátov PhD., a to na Právnickej fakulte Univerzity Komenského (Slovensko), na Právnickej fakulte Univerzity Karlovej v Prahe (Česko) a na Právnickej fakulte Univerzity vo Vilniuse (Litva).

Pravidelne prednáša na medzinárodných konferenciách a na univerzitách doma a v zahraničí. Na Slovensku prednášal na všetkých právnických fakultách. Pokiaľ ide o jeho zahraničné prednášky, trestnoprávne témy prezentoval napr. v Oxforde (Spojené kráľovstvo), v Cambridge (Spojené kráľovstvo), v Lipsku (Nemecko), vo Viedni (Rakúsko), v Moskve (Rusko), v Prahe (Česko) či vo Varšave (Poľsko).

Venuje sa taktiež posudkovej a expertíznej činnosti. Je oponentom diplomových, rigoróznych a dizertačných prác. Je recenzentom odborných a vedeckých kníh vydaných na Slovensku, ako aj v zahraničí. Posudzuje odborné a vedecké články pre domáce a zahraničné časopisy – napr. pre časopis Justičná revue, ktorý vydáva Ministerstvo spravodlivosti SR, vo Švajčiarsku pre časopis Pravidlá [Laws], ako aj aj pre ruský časopis Ekonomické problémy a právna prax (Проблемы экономики и юридической практики), ktorý vydáva renomované moskovské vydavateľstvo Yur-VAK. Ako národný expert pre slovenské trestné právo vypracováva právne analýzy pre Ústav právnych vied Poľskej akadémie vied vo Varšave a participuje ako externý člen na jej medzinárodných projektoch.

V minulosti pôsobil ako poradca prvého senátu Ústavného súdu SR vo veciach trestného práva. Pôsobil taktiež na Ministerstve spravodlivosti SR ako spolutvorca zákona č. 274/2017 Z. z. o obetiach trestných činov a spolutvorca Európskej siete pre práva obetí. V minulosti vyučoval na Paneurópskej vysokej škole, na Slovenskej technickej univerzite a na Akadémii Policajného zboru.

Vzdelanie a habilitácia 
Vzdelanie v odbore Právo nadobudol v roku 2010 na Fakulte práva Bratislavskej vysokej školy práva, dnes známa ako Paneurópska vysoká škola. V rokoch 2010 až 2013 pôsobil ako interný doktorand v odbore Trestné právo. V tomto období publikoval viac než 60 diel, a to v siedmych krajinách. Doktorandské štúdium (PhD.) ukončil s vyznamenaním (červený diplom) obhájením práce na tému European Arrest Warrant (Európsky zatýkací rozkaz; 499 strán), ktorú v roku 2015 vydalo vydavateľstvo Springer ako monografiu.

Úspešne absolvoval tri rigorózne konania – v roku 2011 v odbore Trestné právo (JUDr.), v roku 2014 v odbore Verejná správa a verejná politika (PhDr.) a v roku 2016 v odbore Európske štúdiá (PhDr.). V roku 2022 mu bol udelený čestný doktorát (Dr. h. c.) ako jednému z najmladších právnikov.

Na Právnickej fakulte Trnavskej univerzity bol v rokoch 2017 a 2018 habilitovaný na docenta v odbore Trestné právo (doc.), pričom vedecká rada ho odhlasovala jednohlasne.

Autorská a publikačná činnosť 
V publikačnej činnosti sa špecializuje na trestné právo - hlavne v medzinárodnom kontexte. Je akceptovaným autorom doma, ako aj v zahraničí. Doposiaľ publikoval viac než 200 diel, ktoré boli vydané v Spojených štátoch amerických, Spojenom kráľovstve, Holandsku, Švajčiarsku, Poľsku, Maďarsku, Česku, Litve, Rusku a v neposlednom rade aj doma na Slovensku.

V oblasti trestného práva Európskej únie mu patria tri prvenstvá v česko-slovenskom kontexte. Spolu s profesorom Jaroslavom Ivorom a profesorom Jozefom Záhorom je spoluautorom prvého monograficky spracovaného diela na Slovensku ako aj Česku k téme Trestné právo Európskej únie (2013). Je autorom prvej učebnice pre študentov k téme Trestné právo Európskej únie, a to na Slovensku ako aj v Česku (2017). Predniesol prednášku na prvej vedeckej konferencii, ktorá bola venovaná trestnému právu Európskej únie, ktorá sa konala na Právnickej fakulte Karlovej univerzity v Prahe (2015).

Okrem uvedeného, ako prvý a zároveň jediný slovenský právnik publikoval monografie v renomovanom nemeckom vydavateľstve Springer (2015, 2017). Taktiež ako prvý slovenský právnik publikoval článok v prestížnom holandskom časopise European Journal of Crime, Criminal Law and Criminal Justice (2012).

Kritika 
V rozsiahlom traktáte v apríli 2023 žiadal výpoveď svojej kolegyne a prodekanky Ivany Šoškovej. Prekážalo mu, ako Šošková riešila sťažnosť študentky na jeho osobu. Začiatkom roka totiž jedna zo študentiek obvinila Klimeka z nevhodného správania počas skúšky a práve Šošková túto sťažnosť riešila.

Klimekovi sa Šoškovej postup nepozdával. V dokumente žiadal preveriť, či Šošková nie je „militantná lesba“, ktorá „nenávidí mužov“. Naznačoval, že práve preto ho Šošková diskriminovala, keďže on je heterosexuál. Klimek si o necelé dva týždne priznal chybu, celý dokument vzal späť a osobne sa Šoškovej ospravedlnil.

Najvýznamnejšie knižné publikácie 
 KLIMEK, L. Mutual Recognition of Judicial Decisions in European Criminal Law. Cham: Springer, 2017, ISBN 978-3-319-44375-1, 742 strán; náhľad na GoogleBooks
 KLIMEK, L. European Arrest Warrant. Cham – Heidelberg – New York – Dordrecht – London: Springer, 2015, ISBN 978-3-319-07337-8, 375 strán; náhľad na GoogleBooks
 KLIMEK, L. Základy trestného práva Európskej únie. Bratislava: Wolters Kluwer, 2017, ISBN 978-80-8168-601-6, 264 strán
 KLIMEK, L. Zákon o európskom zatýkacom rozkaze: Komentár. Bratislava: Wolters Kluwer, 2019, ISBN 978-80-571-0041-6, 1160 strán
 KLIMEK, L. Zákon o uznávaní a výkone rozhodnutí, ktorými sa ukladá trestná sankcia spojená s odňatím slobody v EÚ: Komentár. Bratislava: Wolters Kluwer, 2022, ISBN 978-80-571-0430-8, 416 strán
 KLIMEK, L.  (ed.) Judikatúra Súdneho dvora EÚ vo veciach trestných. Bratislava: Wolters Kluwer, 2018, ISBN 978-80-8168-776-1, 392 strán
 KLIMEK, L.  (ed.) Judikatúra Súdneho dvora EÚ v konaní o európskom zatýkacom rozkaze. Bratislava: Wolters Kluwer, 2018, ISBN 978-80-8168-774-7, 424 strán
 KLIMEK, L. Judikatúra Súdneho dvora EÚ vo veciach zneužívania trhu a súvisiacich trestnoprávnych otázok. Bratislava: Wolters Kluwer, 2020, ISBN 978-80-571-0277-9, 240 strán
 IVOR, J. – KLIMEK, L. – ZÁHORA, J. Trestné právo Európskej únie a jeho vplyv na právny poriadok Slovenskej republiky. Žilina: Eurokódex, 2013, ISBN 978-80-8155-017-1, 888 strán

Referencie 

Slovenskí právnici
Slovenskí advokáti
Vysokoškolskí pedagógovia
Autori náučnej literatúry